Ir-Regolament tal-Kummissjoni (KEE) Nru 2733/2000
ta’ l-14 ta’ Diċembru 2000 (KE)
li jemenda r-Regolament (KE) Nru 2342/1999 li jistabbilixxi regoli dettaljati dwar l-applikazzjoni ta’ l-iskemi tal-premiums fis-settur tal-laħam taċ-ċanga u l-vitella
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KEE) Nru 1254/1999 tas-17 ta’ Mejju 1999 dwar l-organizzazzjoni komuni tas-suq fil-laħam taċ-ċanga u l-vitella [1], kif l-aħħar emendat bir-Regolament (KE) Nru 907/2000 [2], u b’mod partikolari Artikolu 4(6), Artikolu 6(4), Artikolu 11(5) u Artikolu 20 tiegħu,
Billi:
(1) Artikolu 41 tar-Regolament tal-Kummissjoni (KE) Nru 2342/1999 tat-28 ta’ Ottubru 1999 jistabbilixxi regoli dettaljati sabiex jiġi applikat ir-Regolament tal-Kunsill (KE) Nru 1254/1999 dwar l-organizzazzjoni komuni tas-suq fil-laħam taċ-ċanga u l-vitella rigward l-iskemi tal-premiums [3], kif l-aħħar emendat bir-Regolament (KE) Nru 1900/2000 [4], u li jħassar ir-Regolament (KEE) Nru 3886/92 [5], kif l-aħħar emendat bir-Regolament (KE) Nru 1410/1999 [6], jistabbilixxi regoli dwar il-ħlas tal-ħlasijiet bil-quddiem. Minħabba s-sitwazzjoni diffiċli fis-suq tal-laħam taċ-ċanga u tal-vitella li tirriżulta minn tnaqqis gravi fid-domanda, marbuta b’mod partikolari man-nuqqas tal-ġibda għalihom minn konsumaturi anzjużi u maż-żieda fin-numru tal-każijiet ta’ l-enċefalopatija sponġiformi ta’ l-ifrat, għandha tiġi awtorizzata żieda fil-ħlasijiet bil-quddiem għall-premium speċjali, għall-premium tal-baqar li jreddgħu, għall-premium għall-qatla u ħlasijiet addizzjonali.
(2) Minħabba l-mod kif qiegħda tiżviluppa s-sitwazzjoni, dan ir-Regolament għandu jidħol fis-seħħ minnufih.
(3) Il-miżuri li jinsabu f’dan ir-Regolament huma skond l-opinjoni tal-Kumitat Amministrattiv tal-Laħam taċ-Ċanga u l-Vitella.
ADOTTAT DAN IR-REGOLAMENT:
Artikolu 1
F’Artikolu 41(1) tar-Regolament (KE) Nru 2342/1999, jiżdied l-aħħar subparagrafu li ġej:
"Madanakollu, rigward is-sena kalendarja 2000, jista’ jerġa’ jitħallas ħlas bil-quddiem ekwivalenti għal 80 % tal-premium speċjali, il-premium għall-baqar li jreddgħu, il-premium għall-qatla u l-ħlasijiet addizzjonali."
Artikolu 2
Dan ir-Regolament jidħol fis-seħħ fil-jum tal-pubblikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fl-14 ta’ Diċembru 2000.